b'\n_START_ARTICLE_\nORP S\xc4\x99p (1938)\n_START_SECTION_\nPalvelus\n_START_PARAGRAPH_\nAlus l\xc3\xa4hti 1. huhtikuuta 1939 Horteniin Norjaan viimeisiin sukellus- ja nopeuskokeisiin p\xc3\xa4\xc3\xa4llikk\xc3\xb6n\xc3\xa4\xc3\xa4n Salamon. Se oli virallisesti edelleen Alankomaiden laivaston alainen ja siten aluksen miehist\xc3\xb6n\xc3\xa4 oli kuusi Alankomaiden laivaston j\xc3\xa4sent\xc3\xa4, kuusitoista telakan ty\xc3\xb6ntekij\xc3\xa4\xc3\xa4 ja 20 Puolan merivoimien j\xc3\xa4sent\xc3\xa4. Kokeiden p\xc3\xa4\xc3\xa4tytty\xc3\xa4 puolalaiset ilmoittivat ottavansa aluksen hallintaansa Puolan laivaston komentajalta kontra-amiraali Swirskilt\xc3\xa4 saamansa k\xc3\xa4skyn mukaisesti. H\xc3\xa4vitt\xc3\xa4j\xc3\xa4 ORP Burza toi 16. huhtikuuta Horteniin t\xc3\xa4ydennyst\xc3\xa4 veneen miehist\xc3\xb6\xc3\xb6n. Samana aamuna kello 10.10 puolalaiset ottivat aluksen hallintaansa ilman vastarintaa. Alankomaalaiset siirrettiin maihin Hortenissa, mist\xc3\xa4 he siirtyiv\xc3\xa4t muutamassa p\xc3\xa4iv\xc3\xa4ss\xc3\xa4 takaisin kotimaahansa._NEWLINE_S\xc4\x99p ja Burza l\xc3\xa4htiv\xc3\xa4t kello 22 Oslovuonosta ja ne saapuivat Oksywieen 18. huhtikuuta. Satamaan saapuessa Burza hinasi sukellusvenett\xc3\xa4, josta oli loppunut polttoaine Bornholmin kohdalla._NEWLINE_Alus partioi kuitenkin omalla alueellaan sodan alettua Worekin suunnitelman mukaisesti. Alus laukaisi 2. syyskuuta torpedon kohti Saksan laivaston h\xc3\xa4vitt\xc3\xa4j\xc3\xa4 Friedrich Ihni\xc3\xa4 tuloksetta. H\xc3\xa4vitt\xc3\xa4j\xc3\xa4 teki vastahy\xc3\xb6kk\xc3\xa4yksen syvyyspommein ja vaurioitti sukellusvenett\xc3\xa4. Seuraavana p\xc3\xa4iv\xc3\xa4n\xc3\xa4 S\xc4\x99p joutui uudelleen syvyyspommitukseen ja vaurioitui lis\xc3\xa4\xc3\xa4. Alus vet\xc3\xa4ytyi Gotlannin l\xc3\xa4hist\xc3\xb6lle korjaamaan vaurioitaan._NEWLINE_Alus sai 13. syyskuuta ohjeen siirty\xc3\xa4 Britteinsaarille tai internoitua Ruotsiin. Alusten vaurioiden vuoksi se p\xc3\xa4\xc3\xa4tettiin internoida, joten se ajoi 17. syyskuuta pinnassa Tukholman edustalle. Alus pyysi lupaa korjausten tekemiseksi satamassa, mutta vikojen ollessa niin suuria se internoitiin. Alus riisuttiin aseista, ja sen koneisto tehtiin toimintakelvottomaksi._NEWLINE_Sodan p\xc3\xa4\xc3\xa4tytty\xc3\xa4 saapui 23. kes\xc3\xa4kuuta 1945 Puolan sotilasl\xc3\xa4hetyst\xc3\xb6 Ruotsiin j\xc3\xa4rjestelem\xc3\xa4\xc3\xa4n internoidun sukellusveneen kotiuttamista. Alus siirrettiin 9. syyskuuta Puolan hallintaan, mink\xc3\xa4 j\xc3\xa4lkeen veneen korjaus jatkui Ruotsissa 21. lokakuuta saakka. Alus saapui 25. lokakuuta Puolaan, jossa se liitettiin uudelleen Puolan merivoimiin 30. marraskuuta._NEWLINE_Aluksen aseistus muutettiin k\xc3\xa4ytt\xc3\xa4m\xc3\xa4\xc3\xa4n Neuvostoliittolaisia ampumatarvikkeita 1946. Aluksesta tehtiin 1959 koululaiva ja se s\xc3\xa4ilyi laivaston suurimpana sukellusveneen\xc3\xa4 vuoteen 1962, jolloin ensimm\xc3\xa4inen nelj\xc3\xa4st\xc3\xa4 Neuvostoliitossa valmistetusta Whiskey-luokan sukellusveneest\xc3\xa4 saapui. Aluksella oli 1964 vakava tulipalo, jossa sai surmansa kahdeksan miehist\xc3\xb6nj\xc3\xa4sent\xc3\xa4. Alusta ei t\xc3\xa4m\xc3\xa4n j\xc3\xa4lkeen korjattu palveluskuntoiseksi, vaan se poistettiin 15. syyskuuta 1969 palveluksesta. Alus romutettiin 1972.'